Anna Friederike Philippine av Slesvig-Holsten-Sønderborg-Wiesenburg

Anna Friederike Philippine (født 4. juli 1665 i Wiesenburg, død 25. februar 1748 i Neustadt an der Orla i Thüringen) var en tysk adelsdame av Huset Oldenburg og gjennom ekteskap hertuginne av Sachsen-Zeitz-Pegau-Neustadt.

Liv og virke

Bakgrunn
Hun ble født som det trettende barn av hertug Philip Ludvig og hans andre hustru, Anna Margrethe av Hessen-Homburg (1629–1686). Gjennom faren var hun etterkommer av Christian III av Danmark og Norge. Hun hadde halvsøsken fra farens ekteskap med Catharina von Waldeck-Wildungen (1612–1649).

Ekteskap
Den 27. februar 1702 giftet hun seg på Schloss Moritzburg (Zeitz) med den tre år yngre Friedrich Heinrich von Sachsen-Zeitz (1668–1713). De fikk to barn, hvorav datteren Dorothea Charlotte døde som sped. Sønnen Moritz Adolf Karl von Sachsen-Zeitz (1702–1759) valgte, mot morens vilje, å konvertere til katolisismen og gå den geistlige vei.  Han ble biskop av Königgrätz (1732) og av Leitmeritz (1733–52).

Hertugen av Sachsen-Zeitz døde i 1713; hertuginnen ble boende ved hoffet i Neustadt, hvor også hennes ugifte lillesøster Johanne Magdalene Louise (1668–1732) oppholdt seg.

Anna Friederike Philippine døde i Neustadt an der Orla 82 år gammel. Hun ble bisatt i Sankt Johannis i samme by.

Referanser 

Huset Slesvig-Holsten-Sønderborg-Wiesenburg
Huset Wettin
Personer fra Landkreis Potsdam-Mittelmark